Legg Bybanen utenfor sentrum

Samtlige av de foreslåtte traseene er meningsløse.

Publisert Publisert 27. mai 2014

BYBANESTRID: Det er fortvilende å være vitne til hvordan våre folkevalgte oppfører seg i bybanesaken, skriver innsenderen. Foto: Odd E Nerbø

Debattinnlegg

Steinar Stigum Olsen Bergen/Voss

Denne artikkelen er over seks år gammel

Ingen av bybanetraseene har flertall, skriver BT 21. mai. Det er forståelig, for etter min mening er samtlige meningsløse. Et ikke ubetydelig mindretall, herunder også fagfolk, har anbefalt at banen bør gå over Bryggen. For meg er dette komplett uforståelig, og jeg undres på hvilke motiver de har. Det er også fortvilende å være vitne til hvordan våre folkevalgte oppfører seg. Det ser ut som at samtlige av dem er besatt av ideen om at Bybanen må gjennom byens trange sentrum. Allerede det at banen går helt inn til Starvhusgaten, var en stor tabbe.

Vesentlig mindre problematisk

Når banen er kommet til Jernbanestasjonen (stoppet kalles Nonneseter), eller Kaigaten syd, er vi på bykjernens midtpunkt. Noen vil kanskje være uenige her, men de få meterne som måtte mangle på sentrumsblink, har i praksis ingen stor transportmessig betydning. Samtidig er denne stasjonen et knutepunkt for buss og tog. Sterkt bevegelseshemmede som kunne ønske seg enda lenger inn i de trange sentrumsgatene med banen, bør absolutt kunne betjenes med egnede skyttelbusser.

Det ser ut som samtlige er besatt av idéen om at Bybanen må gjennom byens trange sentrum

Ved å legge sentrumsstoppet ved Jernbanen, vil det da være helt naturlig å la den videre traseen mot Åsane skjære inn i tunnel der Strømgaten Øst stiger opp mot Kong Oscars gate. Tunnelen må drives på nivået under Fløyfjellstunnelen. Selvsagt blir heller ikke byggingen av et tunnelinnslag her problemfritt, men likevel vesentlig mindre problematisk både teknisk, trafikkalt og i forhold til kulturminner, enn et innslag langt ute ved Kjøttbasaren.

Et reel alternativ

Det er kanskje ikke veldig rasjonelt at hver bydel får sin bybanetrasé, men jeg forstår at det kan være et tverrpolitisk mål. Likevel ville vel ingen i fullt alvor mene at man skulle bygge bybane bare for befolkningen i Dreggen, Skuteviken og Sandviken. Det er den økende trafikken til og fra de nye befolkningssentra i Åsane og Nordhordland som betyr noe her. Da må Bybanen være et reelt alternativ til bil og buss. Altså har hastighet og regularitet alt å si. Likevel kan det ha sine fordeler med et stopp i dagen nær NHH for å samle opp passasjerer fra ytre Sandviken og Eidsvågneset Vest.

Les også Tenk langt om Bryggen!

Traseen videre til det sentrale Åsane bør absolutt gå i en sløyfe for å få med seg trafikkgrunnlaget både fra midtre og vestre part av bydelen. Hva angår ulike bydeler, burde også en bane Nesttun–Indre Arna stasjon–Åsane Senter være aktuell. Dette blir i alle fall den rimeligste strekningen å bygge ut og kan avlaste både lokaltrafikk og Bergen jernbanestasjon.

Publisert Publisert: 27. mai 2014 08:28